หุ้น,ทองสหรัฐปิดร่วง/น้ำมันทรงตัว
หุ้นดาวโจนส์ปิดร่วง 321.41 จุด วิตกข่าว ไบเดนจ่อขึ้นภาษีมโหฬาร ด้านราคาน้ำมันบวก 8 เซนต์ ขณะที่ทองคำร่วง 11.10 ดอลลาร์
23 เม.ย. 2564

ดัชนีเฉลี่ยอุตสาหกรรมดาวโจนส์ปิดที่ 33,815.90 จุด ลดลง 321.41 จุด หรือ -0.94% ดัชนี เอสแอนด์พี 500 ปิดที่ 4,134.98 จุด ลดลง 38.44 จุด หรือ -0.92% ดัชนี แนสแดค ปิดที่ 13,818.41 จุด ลดลง 131.81 จุด หรือ -0.94%
ดัชนีดาวโจนส์ปิดร่วงกว่า300จุดเมื่อวันที่ 22 เม.ย. หลังมีรายงานว่า ประธานาธิบดีโจ ไบเดนเตรียมปรับเพิ่มภาษีกำไรที่ได้จากการลงทุน (capital gains tax) สูงถึง 43.4% สำหรับชาวอเมริกันที่ร่ำรวย
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมิถุนายน เพิ่มขึ้น 8 เซนต์ ปิดที่ 61.43 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนมิถุนายน เพิ่มขึ้น 8 เซนต์ ปิดที่ 65.40 ดอลลาร์ต่อบาร์เรล ทั้งนี้ ราคาน้ำมันทรงตัว จากความกังวลเกี่ยวกับกำลังผลิตที่ลดลงในลิเบีย เนื่องจากปัญหาด้านงบประมาณ
ราคาทองคำตลาดโคเม็กซ์ งวดส่งมอบเดือนมิถุนายน ลดลง 11.10 ดอลลาร์ ปิดที่ 1,782.00 ดอลลาร์ต่อออนซ์